মাঝরাতে তখন হোটেলের অধিকাংশ আবাসিক এবং কর্মীই ঘুমিয়ে ছিলেন। একতলার রান্নাঘরের আগুনের কালো ধোঁয়া কখন সারা হোটেলে ছড়িয়ে পড়েছে তা বুঝতে পারেননি অনেকেই। যখন বুঝতে পারলেন, ততক্ষণে অনেক দেরি হয়ে গিয়েছে। কলকাতার হো চি মিন সরণীর হোটেলে বুধবার মাঝরাতে লাগা আগুনে পুড়ে মৃত্যু হল দু’জনের। আহত বেশ কয়েকজন।
এখনও পর্যন্ত পাওয়া খবর অনুযায়ী, বুধবার রাত তিনটে নাগাদ মধ্য কলকাতার হো চি মিন সরণীর ওই হোটেলের একতলার রান্নাঘরে সম্ভবত শর্ট সার্কিট থেকে আগুন লাগে। হোটেলেটিতে সেন্ট্রালি এসি ব্যবস্থা ছিল। ফলে রান্নাঘরের আগুন এসি ডাক্ট-এর মধ্যে দিয়ে গোটা হোটেলে ছড়িয়ে পড়ে। কালো ধোঁয়া ঢুকে যায় ঘরগুলিতেও। ফলে শ্বাসকষ্টে অনেকেই অসুস্থ হয়ে পড়েন। খবর পেয়ে দ্রুত ঘটনাস্থলে পৌঁছয় দমকল এবং বিপর্যয় মোকাবিলা বাহিনী। ততক্ষণে কাচ ভেঙে অনেকেই চারতলা হোটেলের বিভিন্ন তলা থেকে ঝাঁপ দিয়ে বাঁচার চেষ্টা শুরু করেছেন। এইভাবে ঝাঁপ দিয়ে বাঁচতে গিয়ে বেশ কয়েকজন গুরুতর আহত হয়। এই ঘটনায় এখনও পর্যন্ত ২জনের মৃত্যু হয়েছে। ঘরের মধ্যে কালো বিষাক্ত ধোঁয়ার মধ্যে আটকে পড়ে হয়ে মৃত্যু হয় তাঁদের। দরজা ভেঙে তাঁদের দেহ উদ্ধার করা হয়। অগ্নিদগ্ধ এবং আহতদের এসএসকেএম হাসপাতালে ভর্তি করা হয়েছে।  এখনও পর্যন্ত ৩১জনকে হোটেল থেকে বের করা হয়েছে ৷ 
খবর পেয়ে ঘটনাস্থলে যায় দমকলের ১০টি ইঞ্জিন৷ প্রায় চার ঘণ্টার চেষ্টায় আগুন নিয়ন্ত্রণে আসে৷ হোটেলের মধ্যে অগ্নিনির্বাপণ ব্যবস্থা ছিল কিনা তাও খতিয়ে দেখা হচ্ছে৷ আগুন লাগার কারণ খতিয়ে দেখতে আজই ঘটনাস্থলে যাবে ফরেন্সিক দল। দমকল এবং উদ্ধারকারী দল তৎপর না হলে আরও প্রাণহানি হতে পারত বলে পুলিশের দাবি। 
এই ঘটনায় অনেকের মনেই কয়েকবছর আগে ঢাকুরিয়ার আমরি হাসপাতালের অগ্নিকাণ্ডের ঘটনার কথা মনে পড়ছে। সেই ঘটনাতেও হাসপাতালের বেসমেন্টে লাগা আগুন এসি ডাক্ট-এর মাধ্যমে গোটা হাসাপাতালে ছড়িয়ে পড়েছিল। 
অগ্নিকাণ্ডের জেরে হোটেল কর্তৃপক্ষের বিরুদ্ধে পুলিশে অভিযোগ দায়ের করে দমকল। এর পরেই হোটেলের মালিক এবং সিনিয়র ম্যানেজারকে আটক করে পুলিশ।
দেখুন ভিডিও